Mans sit voet in hoek met bakkievrag sigarette | Netwerk24
Deur Marietie Louw-Carstens 26 Mei 2020 11:32
Pieter Venter (28), Alemayenu Leta (42) en Amandul Biru (33) het Maandag vlugtig in die landdroshof in Modimolle verskyn.
Brig. Motlafela Mojapelo, polisiewoordvoerder in Limpopo, sê die drie mans het Saterdagaand vir die polisie in Modimolle weggejaag. Hulle het na bewering 'n duisend pakkies sigarette in hul voertuig gehad.
Die polisie in Modimolle het die Bela-Bela-polisie laat weet dat die mans in dié dorp se rigting op pad is. Die polisie het hulle agternagesit en die mans is ná 'n jaagtog in hegtenis geneem.
Hulle het op aanklag van die onwettige besit van sigarette in die landdroshof in Modimolle verskyn. Hulle sal Woensdag om borgtog aansoek doen.
Die polisie in Limpopo het Saterdag op 'n duisend kartonbokse smokkelsigarette in Bela-Bela beslag gelê. Foto: SAPD
• In 'n afsonderlike voorval is twee mans Sondag in Sebayeng buite Polokwane in hegtenis geneem nadat hulle ook van die polisie af weggejaag het. Die mans het na bewering ook onwettige sigarette in hul motor gehad.
Mojapelo sê hulle sal later vandeesweek in die landdroshof in Mankweng verskyn op aanklag van die besit van onwettige sigarette sowel as die oortreding van die Rampbestuurswet.